แห่จองซื้อหุ้นการบินไทยล้นตามคาด
นักลงทุน-ผู้ถือหุ้นแห่จองซื้อหุ้นเพิ่มทุนการบินไทยล้นตามคาด 28 ก.ย.นี้เข้าซื้อขายในตลาด รอรับทรัพย์เป๋าตุง
19 ก.ย. 2553

นักลงทุน-ผู้ถือหุ้นแห่จองซื้อหุ้นเพิ่มทุนการบินไทยล้นตามคาด 28 ก.ย.นี้เข้าซื้อขายในตลาด รอรับทรัพย์เป๋าตุง
นายอนุวัฒน์ ร่วมสุข ผู้อำนวยการฝ่ายตลาดตราสารทุน บริษัทหลักทรัพย์ภัทร ในฐานะผู้จัดการการจัดจำหน่ายและรับประกันการจำหน่ายหุ้นเพิ่มทุน บริษัท การบินไทย (THAI) เปิดเผยถึงการเปิดให้จองซื้อหุ้นวันที่ 16-17 ก.ย. 2553 ว่า ในส่วนของผู้ถือหุ้นเดิม จองซื้อหุ้นเพิ่มทุนเกินสิทธิ จากที่กำหนดไว้จำนวน 221.8 ล้านหุ้น ก็มีจองเข้ามา 241.2 ล้านหุ้น ส่วนนักลงทุนรายย่อย จัดสรรจำนวน 15.1 ล้านหุ้น ยอดจองเข้ามาทั้งหมด 35.3 ล้านหุ้น
“การบินไทยประสบความสำเร็จในการขายหุ้นเพิ่มทุน โดยผู้ถือหุ้นเดิมใช้สิทธิจองซื้อหุ้นทั้ง 100% มีบางคนจองเกินสิทธิก็ต้องจัดสรร คาดว่าจะประกาศผลการซื้อหุ้นได้ไม่เกินเที่ยงวันที่ 22 ก.ย.นี้ และหุ้นเพิ่มทุนน่าจะเข้าซื้อขายในตลาดได้วันที่ 28 ก.ย.นี้” นายอนุวัฒน์ กล่าว
การกำหนดราคาขายหุ้นที่ 31 บาท ต่ำกว่าที่นักวิเคราะห์คาดไว้ที่ 35 บาทนั้น นายอนุวัฒน์ กล่าวว่า นักวิเคราะห์ส่วนใหญ่ให้ราคาเป้าหมายหุ้น THAI เฉลี่ยสูงกว่า 40 บาท ส่วนการที่บริษัทตั้งราคาขายที่ 31 บาท เพื่อต้องการตอบแทนผู้ถือหุ้นเดิมที่ช่วยสนับสนุนและลงทุนหุ้นมาตั้งแต่ราคา 8-9 บาท
สำหรับความสำเร็จครั้งนี้ ภาวะตลาดก็มีส่วนช่วย หลังนักลงทุนสบายใจเรื่องนโยบายดูแลค่าเงินบาท ก็ทำให้ตลาดหุ้นฟื้นตัวและต่างชาติกลับมาซื้อหุ้น 
นอกจากนี้ บริษัทได้ไปโรดโชว์ในกรุงเทพฯ เอเชีย ยุโรป และสหรัฐอเมริกา ให้กับสถาบันกว่า 100 ราย ทุกคนชื่นชมและประทับใจคณะผู้บริหารชุดนี้ที่มีคุณสมบัติพร้อมทั้งด้านคุณธรรม จริยธรรม และมีความสามารถพลิกผลการดำเนินงานของบริษัทจนมีกำไรสุทธิ สามารถลดค่าใช้จ่ายในปี 2552 ถึง 1.2 หมื่นล้านบาท 
“ผู้บริหารบริษัท การบินไทย ได้เล่าให้ฟังว่า ในอดีตทำอะไรมาแล้ว ปัจจุบันกำลังทำอะไรอยู่ และตั้งเป้าชัดเจนว่าต้องการเป็นสายการบินที่ดีที่สุดในเอเชีย” นายอนุวัฒน์ กล่าว
ล่าสุด หุ้น THAI ปิดที่ 39 บาท บวก 3.31%